**ÅRSRAPPORT HABITAT NORGE 2018**

1. **Organisasjon 1.1 Styret** Styret har bestått av

Erik Berg, leder

Oddrun Helen Hagen,

Kjersti Grut,

Tore W. Kiøsterud,

Odd Iglebæk,

Tone Selmer Olsen,

Joakim Gitlestad,

Anna Skibevaag,

Gro Lauvland,

Diana Huyhn, Helge Onsrud og Kirsten Welschemeyer (Stavanger) kom inn i styret i siste kvartal.

Henrik Lindblom har vært redaktør for Habitat Norges hjemmeside mens Anne M. Lunde har vært rådgiver i likestillingsspørsmål for Styret.

**1.2** **Arbeidsutvalg(AU**) Ordningen med AU har ikke vært videreført i 2018.

**1.3 Antall styremøter** Styret har i gjennomsnitt møtt en gang i måneden. Møtene har tidvis ikke vært beslutningsdyktige.

**1.4 HNs vedtekter** Årsmøtet 2018 vedtok nye vedtekter for HN.

**1.5 Valgkomite** Komiteen har bestått av Anders Ese (leder), Trond Vedeld og Tore Kiøsterud. Førstnevnte trakk seg i siste kvartal.

**1.6 Sekretariat** Ungdommens selvbyggerlag (USBL) har også i 2018 vært sekretariat for HN. USBL har stått for medlemsregistrering/ innkreving av medlemskontingent og utsendelse av møteinvitasjoner. Regnskaps- og økonomiarbeidet er i 2018 ivaretatt av HN – som i 2017.

**2.0** **Medlemmer**

HN har per 31 desember 2017 i alt 55 registrerte medlemmer mot 36 på samme tid i 2017. Av disse er ca. 1/3 studentmedlemmer. Medlemskontingenten ble på Årsmøtet i NBoBy 2017 justert til 670 kr for regulært medlem og kr. 360 kr for studenter fra 1. januar 2018. Bedrifts-/kommunemedlemskap koster 2500 kr. HNs andel av kontingenten er NOK 160. Asplan Viak ble i løpet av året HNs første bedriftsmedlem.

**2.1 Sponsorer** HN har i løpet av 2018 forhandlet fram egne sponsoravtaler med OBOS, USBL, Statens Kartverk. Ramm, Migrant. Basert på en «Interessentanalyse« (vedlegg til Arbeidsprogram 2018) har HN søkt å utvikle et eget kontaktnettverk (primær , sekundær- og tertiærkontakter) gjennom møter, søknader og skriftlig informasjon. Resultatoppnåelsen har vært tilfredsstillende i forhold til budsjettanslag. Arbeidet vil bli videreført i 2019.

**3.0 Økonomi**

HNs økonomi har vært og er i all hovedsak basert på direkte og indirekte tilskudd fra offentlige instanser, boligbyggelag, kommuner og universitet/høgskoler. Søknader til NORAD og UD om informasjonsstøtte er i 2018 ikke framsendt. Ordningen er under revisjon.

HN har et betydelig inntektspotensial mht. verving av medlemmer, også institusjons- og bedriftsmedlemmer, samt sponsorer. Det er også viktig å arbeide for å beholde de man har opparbeidet seg. Bidragene fra det offentlige er avhengig av relevans og kvalitet på tiltakene det søkes om støtte til. En forutsetning for HNs videre arbeid er at det økonomiske grunnlaget styrkes.

**4.0 Informasjons- og påvirkningsaktiviteter**

**4.1 års jubileum** I 2018 fylte HN 30 år. Dette ble en ledetråd reflektert i alle årets aktiviteter. Følgende aktiviteter markerte særlig jubileet:

* Jubileumsskriftet «Framtida skjer i byen». En artikkelsamling distribuert for salg på hjemmeside og på «Urban oktober» arrangement. Distribueres til alle medlemmer på e-mail.
* Fotoutstilling om Bærekraftmål 11 : «Ten targets in a glimpse» basert på fotoer av forskningssjefen i UN Habitat Eduardo L. Moreno. Utstillingen er bl.a. vist på Sentralbiblioteket i Trondheim, By-info/Universitetet i Stavanger og Universitetsbiblioteket Oslo Met. Egen informasjonsfolder som forklarer hvert av delmålene/fotoene er produsert både på engelsk og norsk
* Den planlagte festkvelden/jubileumsarrangementet lot seg ikke arrangere pga. manglende ressurser.

**4.2 Kvartalsvis arrangement**

**4.2.1. World Urban Forum, Kuala Lumpur, 7.-11. februar.**

HN gjennomførte i løpet av Forumet, som er en sentral møteplass arrangert av FN for og med lokale myndigheter, det urbanrelaterte globale sivilsamfunnet, akademia og media, følgende aktiviteter:

* “Networking event”, HN var medarrangør sammen med Huairou Commission og Slum Dwellers International om et møte med temaet «Det grønne klimafondet, grasrot-organisasjoner og lokale bymyndigheter». Erik Berg innledet sammen med representanter for International Institute for Environment and Development og Klimafondets administrasjon. Møtet var meget godt besøkt.
* HN arrangerte med forskningsavdelingen i UN Habitat et eget «roundtable» om «Arctic cities - climate challenges». På møtet deltok representanter for Arktis universitetet, bymyndigheter i Russland, urfolksorganisasjoner i Kanada, lokale myndigheter i Sverige, Utenriks- og Kommunaldepartementet.

UN Habitat har med utgangspunkt i arrangementet søkt UD om midler til å utgi en «State of Arctic Cities Report». Saken er til behandling i KMD..

HNs deltakere på WUF var Tore Kiøsterud og Erik Berg

**4.2.2 Film og diskusjonsarrangement om arkitekten og aktivisten Perween Rahman («Mordet på Perween») - 28 mai** Tiltaket ble gjennomført i samarbeid med Oslo Arkitektforening i lokalene deres i Josefinegaten i Oslo. På møtet deltok Perweens søster Aquila Ismail (styreleder i Orangi Pilot Project) og prosjekt-direktør Anwar Rashid. Arrangementet hadde 35 deltakere. Diskusjonen fokuserte på menneskerettighetssituasjonen i Karachi og på OPPs metoder for folkelig deltakelse/retten til byen. Delegasjonen fra OPP hadde under oppholdet møter bl.a. i UD og NORAD. Kjersti Grut var møteleder.

**4.2.3 Urban Integration: Holmlia, Kulturhuset, 9. september** Med utgangspunkt i Arkitekthøgskolens(AHO) studentprosjekt i Tessalonika med søkelys på integrasjon av flyktninger, gjennomførte HN med AHO et samarrangement om integrasjonsutfordringene på Holmlia i Oslo. Arrangementet var opprinnelig ment å ha et komparativt perspektiv Holmlia – Tessalonika, men endte opp med et rent Holmlia fokus. Møtet var faglig interessant med presentasjon av nyere AHO forskning om området. Det søkte å reflektere interessene til beboere, utbyggere og lokalpolitikere. Arrangementet var meget godt besøkt.

**4.3 Urban oktober 2018** I 2017 initierte HN Urban Oktober i Norge med utgangspunkt i UN Habitats opprinnelige initiativ fra 2014. Samarbeid ble etablert med flere aktører i Oslo, Bergen, Kristiansand, Stavanger og Trondheim. Hensikten var å fokusere på globale, urbane problem-stillinger i en lokal, norsk by- kontekst. Dette samarbeidet ble i 2018 utvidet til også å omfatte aktiviteter i Arendal og Haugesund. I tillegg til «Urban oktobers» formidlingsaspekt ble det i 2018 lagt særlig vekt på å sikre kontinuiteten i de lokale planleggingsgruppene og etablere nye kontakter der de ikke fantes. Alle arrangement har vært gratis.

I 2018 var hovedaktiviteten i «Urban oktober» visning og diskusjonskveld av filmen «Mordet på Perween». Innledere i alle byene var Aquila Ismail (Perweens søster) , Anwar Rashid og Sahar Ismail fra Orangi Pilot Project i Karachi. Henholdsvis styreleder, prosjektdirektør og rådgiver. I Kristiansand ble det gjennomført to arrangement (Universitetet i Agder og FN sambandet/Agder BOBY), i Trondheim ett (FN sambandet), Bergen ett (Bergen BOBY), Haugesund ett (Kommunen m.fl.), Stavanger ett (Rogaland BOBY). Møtene ble alle steder supplert med utstillingen om Bærekraftmål 11. Møtene i Kristiansand og Stavanger var særlig godt besøkt.

Det klart best besøkte arrangementet i 2018 var konferansen «Architecture as a Collective Art – Revolt» i Erkebispegården i Trondheim 25/26 oktober. Den hadde også utgangspunkt i styremedlem Gro Lauvlands forskning om Christian N. Schulz som arkitekt og stedstenker. Arrangementet samlet mer enn 200 deltakere og tok opp arkitekters utfordringer fra Karachi i sør, via Istanbul og Romania til Norge og Longyearbyen. Drøftinger er begynt om et oppfølgingsarrangement i 2019.

**4.3.1 Habitat dagen i Oslo**  Tiltaket ble gjennomført i Oslo arkitektforenings lokaler i Josefinegaten. Temaet var «Forced evictions». Hovedinnledere var FNs Spesialrådgiver for retten til bolig Leilani Fahra og tidligere utviklingsminister Clare Short (UK) som innledet om to initiativ. Henholdsvis «The Shift» - en global by kampanje om retten til bolig – og om arbeidet i regi av «Cities Alliance» for å opprette en internasjonal monitorerings mekanisme for tvungne utkastelser.

Til konferansen var det også invitert representanter for grasrotorganisasjoner i Lagos, Nigeria, Kibera, Kenya og Barcelona, Spania som daglig står midt oppe i kampen mot utkastelser og rasering av boliger. Sistnevnte avdekket at Oljefondet har investert i spanske boligbanker og institusjoner som fremmer handlinger som er fordømt både av FN og EU. HN har vedtatt å forfølge saken i forhold til Oljefondets Etiske Råd.

**4.3.2** I samarbeid med aktivistorganisasjonen «Nedenfra» arrangerte HN et kveldsarrangement på Tøyen samfunnshus om menneskerettighetene – retten til bolig – og deres relevans i forhold til de utfordringer vanlige mennesker står overfor i en bydel som Tøyen. Ordfører Marianne Borgen åpnet møtet.

Det foreligger en egen rapport fra Habitat dagen redigert av Oddrun Hagen.

**4.4 Andre informasjons- og påvirkningsaktiviteter**

**4.4.1 «Verve-flyer»** Styret produserte i mai en «verveflyer» med enkel informasjon om HN og vårt arbeid. Den er senere blitt delt ut til deltakere på alle egne arrangement og vært en faktor som har bidratt til flere medlemmer. Dette er en «forbruksartikkel» som bør revideres og trykkes opp med jevne mellomrom.

**4.4.2 Artikler i media** Flere av styremedlemmene har det siste året publisert artikler og innlegg i ulike tidsskrift og aviser. Dekningen i «PLAN» i 2018 av internasjonale bosettingsspørsmål har vært god. En rekke artikler er offentliggjort i «Klassekampen», «Dagsavisen», «Ny Tid» og «Bistandsaktuelt». Styremedlemmene Lunde, Kiøsterud, Onsrud, Grut og Berg har alle bidratt med artikler til jubileumsskriftet «Framtida skjer i byen».

Generelt er det vanskelig å få publisert internasjonalt urbaniserings- og bosettingsstoff i norske media. Fokus er i sterk grad på norsk byutvikling. Mye produseres også redaksjonelt.

HN bør - som tidligere diskutert - prioritere utvikling av et media-nettverk både i Norge, nordisk og internasjonalt ved å knytte til seg en egen media-ansvarlig. Forslaget bør drøftes i forbindelse med behandling av budsjett og arbeidsprogram for 2018 og prioriteres i Arbeidsprogrammet for 2019.

**4.4.3 Påvirkning overfor Stortinget** HN har hatt flere møter med Stortingspolitikere (SV, AP, MDG) som oppfølging bl.a. av Stortingets behandling av St. melding 18 om «Bærekraftige byer og sterke distrikter» og Melding 24 om «Bærekraftmålene». Resultatene i form av politisk «tydeliggjøring» av de urbane utfordringene i særlig utviklingspolitikken er uteblitt. Innsatsen har ikke gitt resultat.

Som følge av at HN har meldt seg inn i FORUM (utvikling og miljø) bør det være mulig sammen med Spire og andre urbanrelaterte organisasjoner å etablere en felles «front» med politisk påvirk -ning på urbanområdet som fremste prioritet. Initiativ bør tas på/etter årsmøtet i FORUM i april.

**4.4.5 HNs hjemmeside** Hjemmesiden har siste året gjennomgått viktige løft både innholds-, layout- og funksjonsmessig. Tematisk har fokus særlig vært på Habitat III/NUA prosessen og egne arrangement i den forbindelse. Mye av materialet har vært produsert av Styret og av redaktør Henrik Lindblom. Noe er også hentet fra internasjonale og norske media. Hjemmesiden har vært tilrettelagt for diskusjon samt påmelding til egne arrangement. I perioder knyttet til HNs egne arrangement i april og september har hjemmesiden ukentlig hatt mer enn 800 besøkende. Hjemmesiden er tilrettelagt for en egen «pay pal» ordning.

Henrik Lindblom har lagt ned en vesentlig frivillig innsats i utviklingen av produktet som er HNs viktigste ansikt utad. Det har resultert i et økt antall faste «følgere». Styret har diskutert hvordan siden ytterligere kan utvikles. Det vil bli drøftet på Årsmøtet.

**5. Samarbeidet med Norsk BoBy/Oslo BoBy**

HN er tematisk avdeling i Norsk BoBy med eget styre og økonomi. Sistnevnte har i liten grad interessert seg for globale byutviklingsspørsmål. Dette er i ferd med å endres, også som følge av Norsk BoBy har søkt og fått en utvidet funksjon (norsk «Chapter» - leder) i International Federation for Housing and Urban Planning. Norsk BoBy har i 2018 bevilget kr. 50.000-. til delvis gjennomføring av «Urban oktober» i Bergen, Stavanger, Trondheim og Kristiansand. Det bør søkes et nærmere samarbeid med både NBoBy og OBoBy om Urban oktober i 2019 og om Norsk Planmøte i 2020. Det arrangeres i Oslo.

Styret har for 2018 re- forhandlet en ettårig samarbeidsavtale med NBOBY som sikrer videreføring av tjenester tidligere ytt av PF. Odd Iglebæk ble på Årsmøtet i september gjenvalgt som medlem av NBOBYs Arbeidsutvalg.

På Årsmøtet forelå forslag fra HN om nedsettelse av en arbeidsgruppe for å vurdere NBOBYs framtidige formål, virksomhet og andre relevante organisasjonsspørsmål. Forslaget ble vedtatt og Gruppen er under etablering. HN foreslo også for Årsmøtet endringer i dagens system for medlemskontingent (dobbeltmedlemskap, forenklet student medlemskap m.m). Saken ble vedtatt fulgt opp men det er liten framdrift.

Det ligger et betydelig utviklingspotensial for HN i samarbeidet med Norsk-/Oslo BoBy. Dette bør konkretiseres. Formen på organisasjonstilknytningen og fordeling av medlemskontingent bør også drøftes i samarbeid med de regionale avdelingene i Landstyremøtene.

**6. Tidsskriftet «Environment & Urbanisation». Samarbeid med International Institute of Environment and Sage Publications**

Gjennom dialog med seniorforsker ved IIED David Sattertwait har Styret mot en mindre avgift sikret gratis digital tilgang for HNs medlemmer til ovennevnte tidsskrift. Det kommer ut med to utgaver i året og er verdensledende i sitt slag.

**7. Andre samarbeidspartnere**

Styret har i perioden hatt dialog med Utenriksdepartementet, Kommunal og moderniseringsdepartementet og Direktoratet for utviklingssamarbeid om bl.a.«World Urban Forum 9» i Kuala Lumpur. HN har gode kontaktpunkter i disse organisasjonene, Global, urban bosettingspolitikk er generelt lavt prioritert.

HN har i gjennomføringen av informasjonsaktiviteter i 2018 dratt stor nytte av faglige kontakter på NIBR, NTNU, AHO og NMBU. Særlig blant studentene er det interesse for HNs arbeid. Det klages over at medlemskontingenten er for høy.

Større frivillige organisasjoner i Norge som Flyktninghjelpen, Norges Røde Kors m.fl. viser økende interesse for urbane utviklingsutfordringer særlig på det humanitære området. Organisasjonene har i liten grad vært direkte invitert til dialog om samarbeidstiltak. Her er det et grunnlag som bør utvikles i 2019. Ref. HNs fireårs strategi.

Et nordisk samarbeid har heller ikke i 2018 blitt konkretisert.

I tråd med Årsmøtevedtak har HN i 2018 blitt medlem av «World Urban Campaign» (Un Habitat), Global Aliance for Urban Conflict og FORUM. Utvikling av samarbeidet vil begynne i 2019. For øvrig har medlemmer i Styret har god uformell dialog med bl.a. UN Habitat, Cities Alliance, Huairou Commission og Slum Dwellers International.

**8. OPPSUMMERING OG KONKLUSJON**

2018 har vært et aktivt og godt år for HN. Kanskje det beste i Foreningens 30-årige historie (1988-2018) Styret/AU har fulgt prioriteringene i arbeidsprogram/ strategi og budsjett nøye. Alle aktiviteter er kjennetegnet av høy faglig kvalitet. Måloppnåelse mht. til verving av nye medlemmer og sponsorer har vært god selv om det fortsatt ligger store oppgaver og muligheterr. Det er betydelige effektivitetsgevinster i langsiktig, systematisk strategioppfølging i stedet for tilfeldige innfall. Arbeid med ny fireårsstrategi bør begynne tidlig i 2019. Selv om HN har fått avslag på søknader har vi i 2019 lykkes i å involvere langt flere sponsorer og samarbeidspartnere enn tidligere.

Gjennom «Urban oktober» kampanjen har HN for nådd utenfor Oslo med konkrete tiltak. Vi har brakt internasjonale bosettingsdimensjoner inn i lokale og regionale fagmiljø og stimulert interesse ved å bringe aktører sammen i egne Planleggingsgrupper. Disse blir viktige byggestener for framtida. Habitat III konferansen og arbeidet med Ny Urban Agenda og Bærekraftmålene er i 2017 og 2018 gitt et vesentlig bredere lokalt nedslagsfelt som følge av HNs innsats. Kampanjen har bidratt til å øke interessen for HNs arbeid i nye NBoBy lokallag (Bodø, Tromsø, Sunndal) og i institusjoner som Universitetet i Rogaland, Universitetet i Agder, Chr. Michelsens institutt m.m.

Det må tenkes nytt mht. finansieringen av HNs arbeid særlig gitt nåværende regjerings bevilgningspolitikk og -praksis i forhold til frivillige organisasjoner. Samarbeid om konkrete tematiske arrangement med næringslivsaktører, kommuner og fylkeskommuner, forsknings- og undervisningsinstitusjoner, samt andre frivillige og faglige organisasjoner, bør utvikles. Det blir avgjørende at foreningen spisser sitt budskap både tematisk og gjennom organisatoriske grep som sikrer større offentlig interesse.

HN bør videreutvikle sine relasjoner til nordiske, europeiske og globale organisasjoner som UN Habitats «World Urban Campaign», Habitat International Coalition (er allerede formelt medlem), Slum Dwellers International og Huairou Commission, samt Brussels baserte «Cities Alliance. En annen organisasjon med stort faglig og økonomisk potensial som vi nå er blitt medlem av er «Global Alliance for Urban Conflict». Den arbeider aktivt med å «urbanisere» humanitær bistand. Styret bør oppnevne egne ansvarlige for å handtere disse relasjonene. Det er mye faglig inspir-asjon og økonomiske ressurser å hente gjennom internasjonale kontakter. Det gjelder også EU.

Som påpekt i HNs årsrapport for både 2016 og 2017 er det fortsatt behov for å etablere et økonomisk grunnlag for en lønnet stilling som organisasjonssekretær(heltid/deltid). Det vil styrke HNs evne til å levere tjenester og derved utøve politisk påvirkning mer kontinuerlig og spisset. Kompensasjon til «arbeidende» styreleder kan også vurderes.

Norsk utviklings- og utenrikspolitikk er kontinuerlig i støpeskjeen. Det vil i økende grad bli muligheter for underkommuniserte perspektiver som de urbane. HN har gjennom «Oslo statement» fra «Kunnskapskonferansen» i april 2016 en svært relevant politisk basis for mer direkte og løpende påvirkningsarbeid i forhold til offentligheten. Det er blir avgjørende viktig å søke samarbeid med andre organisasjoner/institusjoner f.eks. i FORUM sammenheng.

**Styret i HN er et imponerende arbeidskollektiv hvor alle gjør en innsats. Hver og en skal ha en stor takk.**

**Styret**